Puroon juuttunut sonni on saatu nostettua kuivalle maalle Salossa.

Nosto-operaatio aloitettiin maanantai-iltana. Silloin sonnia yritti pelastaa jopa kaksikymmentä henkeä. Mukana oli myös pelastuslaitos.

Sonnin omistaja Heli Rosvall kertoo, että sonni saatiin jo yöllä pois vedestä. Tilanne on kuitenkin edelleen vakava, sillä eläintä ei ole saatu siirrettyä pois ojan lähistöltä.

– Sonni ei ole vielä jaloillaan. Se on väsynyt ja heikossa kunnossa. Eläinlääkäri on tutkinut sonnia, ja se on saanut kipulääkettä. Luita ei pitäisi olla poikki, mutta venähdyksistä ei ole tietoa, kertoo Rosvall.